ตลาดหุ้นเกาหลี
วันหยุดสุดสัปดาห์ที่ผ่านมาตลาดหลักทรัพย์แห่งประเทศไทย (ตลท.) พาสื่อมวลชนไปเยี่ยมชมตลาดหลักทรัพย์เกาหลี เพื่อร่วมงานการลงนามความร่วมมือที่จะช่วยพัฒนาตลาดทุนซึ่งกันและกัน จริงๆ แล้วโครงการนี้เขาร่วมมือกันมาตั้งแต่ปี 2549
6 ก.พ. 2561

ลูบคมตลาดทุน : ธนะชัย ณ นคร
วันหยุดสุดสัปดาห์ที่ผ่านมา
ตลาดหลักทรัพย์แห่งประเทศไทย (ตลท.) พาสื่อมวลชนไปเยี่ยมชมตลาดหลักทรัพย์เกาหลี เพื่อร่วมงานการลงนามความร่วมมือที่จะช่วยพัฒนาตลาดทุนซึ่งกันและกัน
จริงๆ แล้วโครงการนี้เขาร่วมมือกันมาตั้งแต่ปี 2549
แต่ก็มีการต่ออายุการลงนามความร่วมมือกันมาเรื่อยๆ
ต้องยอมรับว่าตลาดหุ้นของเกาหลีมีขนาดใหญ่กว่าตลาดหุ้นไทยมาก
ณ สิ้นปี 2560 มูลค่าหลักทรัพย์ตามราคาตลาด หรือมาร์เก็ตแคปของตลาดหุ้นเกาหลีสูงถึง  1.78 ล้านล้านเหรียญสหรัฐ
และมีมูลค่าการซื้อขายเฉลี่ยต่อวัน 8,038 ล้านเหรียญสหรัฐ
ตลาดหุ้นเกาหลีจะซื้อขายหลักทรัพย์ภายใต้พระราชบัญญัติ Financial Investment Service and Capital Markets Act หรือมีชื่อย่อว่า FSCMA
การดำเนินงานของตลาดหุ้นเกาหลีจะคล้ายๆ กับของไทยครับ
นั่นคือ แบ่งออกเป็น 4 ตลาด
ตลาดแรกที่เรารู้จักกันดีและได้ยินทุกๆ วัน คือ KOSPI Market
KOSPI แห่งนี้ถือเป็นกระดานหลัก มีบริษัทจดทะเบียนอยู่กว่า 776 แห่ง ก็ถือว่าใกล้เคียงกับของไทย
กระดานถัดมา คือ KOSDAQ Market
กระดานแห่งนี้สำหรับธุรกิจขนาดกลาง และเอสเอ็มอี หรือคล้ายกับตลาดหลักทรัพย์ mai ของไทย
เพียงแต่ KOSDAQ จะมีจำนวนบริษัทจดทะเบียนที่มากกว่าค่อนข้างมาก หรือ 1,276 บริษัท ขณะที่ mai  มีอยู่ประมาณ 150 บริษัท
กระดานต่อมาคือ KONAX Market
กระดานแห่งนี้สำหรับธุรกิจสตาร์ทอัพ มีจำนวนบริษัทจดทะเบียน 154 บริษัท
และสุดท้ายคือ Derivatives Market หรือเหมือนกับตลาดอนุพันธ์ของไทยนั่นเอง
ตลาดอนุพันธ์ของเกาหลีถือว่ามีสภาพคล่องสูงสุดในโลก
นั่นเพราะนักลงทุนเกาหลีมักชอบความหวือหวา จึงมีการนำอนุพันธ์มาช่วยในการบริหารความเสี่ยง
แพลตฟอร์มทั้ง 4 ตลาด จะดำเนินการภายใต้ Korea Exchange หรือ KRX ที่ให้บริการผลิตภัณฑ์ทางการเงินตั้งแต่ หุ้น อนุพันธ์ พันธบัตร ETFs ETNs ELWs
และยังมีสินค้า Commodities ฟิวเจอร์ส และออปชั่น
ส่วนในปี 2560 ตลาดหุ้นเกาหลีมีบริษัทจดทะเบียนเข้าใหม่ 80 บริษัท
ในวันที่คณะผู้บริหารตลาดหลักทรัพย์และสื่อจากประเทศไทยมานั้น
มีการเปิดเทรดหุ้นน้องใหม่ในกระดาน KOSDAQ Market โดยย้ายมาจากกระดานสตาร์ทอัพ หรือ KONAX
ราคาเปิดตลาดของหุ้นตัวนี้บวกกว่า 50% ครับ
ที่น่าสนใจคือ ตลาดหุ้นที่เกาหลีหากราคาบวกจะเป็น “สีแดง” และ “สีเขียว” จะหมายถึงราคาหุ้นลดลง
เหตุที่เป็นเช่นนั้นเพราะเกาหลีถือว่า “สีแดง” เป็น “สีมงคล” นั่นเอง
มีประเด็นที่น่าสนใจเพิ่มเติม
ในปี 2559 ตลาดหุ้นเกาหลีได้เปิดตัว KRX Startup Market  มีชื่อย่อว่า KSM
KSM เป็นแหล่งระดมทุนให้สตาร์ทอัพ และเพิ่มโอกาสการต่อยอดไปสู่การเป็นบริษัทจดทะเบียนในกระดานหลัก
การซื้อขายของ KSM จะผ่านแอปพลิเคชัน และเปิดให้สตาร์ทอัพและนักลงทุนมาเจรจากันโดยตรง
ปัจจุบัน มีสตาร์ทอัพเข้าจดทะเบียน 43 บริษัท
และ 31 บริษัทจากการทำ Crowd funding